CELEX: 52018PC0058
Language: hr
Date: 2018-02-09
Title: Prijedlog PROVEDBENE ODLUKE VIJEĆA kojom se Mađarskoj odobrava primjena posebne mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 9.2.2018.
            COM(2018) 58 final
            2018/0023(NLE)
            Prijedlog
            PROVEDBENE ODLUKE VIJEĆA
            kojom se Mađarskoj odobrava primjena posebne mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               
                  U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                     1
                   (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od odredaba te Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
               
            
            
               Dopisom evidentiranim pri Komisiji 26. lipnja 2017. Mađarska je zatražila odobrenje za produljenje primjene Provedbene odluke Vijeća (EU) 2015/2349
                  2
                od 10. prosinca 2015. i na temelju toga produljenje primjene mjere odstupanja od članka 193. Direktive o PDV-u. U skladu s člankom 395. stavkom 2. Direktive o PDV-u i nakon što je od Mađarske primila dodatne pojedinosti o obrazloženju zahtjeva, Komisija je dopisom od 11. prosinca 2017. ostale države članice obavijestila o zahtjevu Mađarske. Komisija je dopisom od 12. prosinca 2017. obavijestila Mađarsku da ima sve informacije koje smatra potrebnima za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Mađarska je obavijestila Komisiju o prijevarama u sektoru osiguravanja osoblja, posebno u pogledu agencija za privremeno zapošljavanje i organizacija koje pružaju slične usluge, kao što su studentske zadruge čiji članovi obavljaju poslove za treće osobe. 
               
               
                  Jedno od obilježja pružanja te vrsta usluga jest da zapravo nisu potrebna velika ulaganja ili specijalizirano znanje. Stoga je relativno jednostavno osnovati takvo poduzeće, koje zatim nakon kratkog razdoblja nestane. Zbog ograničenih ulaganja PDV primljen od klijenata često uvelike premašuje PDV koji se može odbiti od tih ulaganja ili, općenito, od ulaznih sredstava. PDV koji nije odbijen od ulaznih sredstava stoga predstavlja samo malen dio troškova kad ta poduzeća, koja imaju malo imovine ili je uopće nemaju, nestanu. Ukupan iznos neplaćenog PDV-a tada je teško ili nemoguće naplatiti.
               
               
                  Mađarska je 2014. u cilju borbe protiv prijevara u području PDV-a u sektoru agencija za privremeno zapošljavanje zatražila odstupanje od članka 193. Direktive o PDV-u kojim bi bila ovlaštena propisati da je, kad je riječ o osiguravanju osoblja koje obavlja aktivnosti osim aktivnosti koje su obuhvaćene člankom 199. stavkom 1. točkom (a) Direktive o PDV-u, osoba koja je odgovorna za plaćanje PDV-a porezni obveznik kojem se isporučuju roba ili usluge („mehanizam prijenosa porezne obveze”). Odobrenje je dopušteno Provedbenom odlukom Vijeća (EU) 2015/2349
                     3
                   koja je istekla 31. prosinca 2017. 
               
               
                  Mađarska je zatražila odobrenje za nastavak primjene posebne mjere odstupanja od članka 193. Direktive o PDV-u i istodobno proširivanje područja primjene tog odstupanja na zadruge umirovljenika. 
               
               
                  Prema informacijama koje je dostavila Mađarska, mehanizam prijenosa porezne obveze pokazao se kao primjereno i djelotvorno sredstvo borbe protiv korupcije u sektoru agencija za privremeno zapošljavanje. Konkretno, Mađarska tvrdi da se broj agencija za privremeno zapošljavanje smanjio nakon uvođenja prijenosa porezne obveze. Podaci pokazuju da se istodobno sa smanjenjem broja poreznih obveznika u tom sektoru naglo povećao oporezivi iznos domaćih isporuka u 2016. 
               
               
                  Mađarska je navela da je uveden znatan broj mjera za suzbijanje prijevara u području PDV-a (npr. pojačan nadzor i kontrole novoosnovanih poduzeća, zakonodavne promjene za povećavanje učinkovitosti aktivnosti kontrole, mjesečne prijave PDV-a za novoregistrirana poduzeća, uvođenje minimalne naknade za usluge studentskih zadruga, nadzor primitaka u blagajnama putem interneta, domaća rekapitulacijska izvješća o PDV-u u određenim slučajevima itd.). Mađarska planira druge mjere protiv prijevara s posebnim naglaskom na agencije za privremeno zapošljavanje (npr. sužavanje područja djelatnosti sektora rada preko poduzeća za privremeno zapošljavanje, uvođenje jamstva povezanog s djelatnostima u tom sektoru, poboljšanje sigurnosti posla). Mađarska neovisno o tim mjerama smatra da je potrebno nastaviti s primjenom mehanizma prijenosa porezne obveze kako bi se dodatno smanjila šteta u tom sektoru. 
               
               
                  Usto je Mađarska obavijestila Komisiju o uvođenju nove vrste pravnog subjekta, točnije zadruge umirovljenika. Slično kao i kod studentskih zadruga, zapošljavanje u zadrugama umirovljenika smatrat će se istovjetnim radu preko poduzeća za privremeno zapošljavanje. Stoga Mađarska stoga traži primjenu mehanizma prijenosa porezne obveze i na potonje zadruge. 
               
               
                  Potrebno je napomenuti da se Direktivom o PDV-u već predviđa neobvezna primjena mehanizma prijenosa porezne obveze u vezi s osiguravanjem osoblja (članak 199. stavak 1. točka (b) Direktive o PDV-u). Ta je mogućnost u načelu ograničena na sektor nekretnina (članak 199. stavak 1. točka (a) Direktive o PDV-u). Predložena mjera odstupanja trebala bi se stoga primjenjivati samo u situacijama koje već nisu obuhvaćene Direktivom o PDV-u.
               
            
            
               Naposljetku, budući da će se mjera odstupanja donijeti nakon prestanka valjanosti Provedbene odluke Vijeća (EU) 2015/2349 (to jest nakon 31. prosinca 2017.), ovim se prijedlogom ne može produljiti prethodna mjera. 
            
            
               Predlaže se da se odstupanje odobri do 31. prosinca 2020. Budući da bi do isteka odstupanja mjere koje je Mađarska poduzela i koje će uvesti trebale biti djelotvorne u borbi protiv prijevara u predmetnom sektoru, Mađarska ne bi trebala imati potrebu za duljim razdobljem odstupanja od članka 193. Direktive o PDV-u u pogledu osiguravanja osoblja posredovanjem agencija za privremeno zapošljavanje. Obnavljanje odstupanja stoga ne bi trebalo biti potrebno. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
         
         
            
               S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti.
            
            
               •Proporcionalnost
            
            
               
                  Razlozi na temelju kojih Prijedlog ispunjava načelo proporcionalnosti navedeni su u nastavku.
               
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja posebna mjera razmjerna je cilju koji se želi postići, a to je suzbiti utaju poreza. Ne premašuje se ono što je potrebno da bi se suzbile prijevare u određenom sektoru.
               
            
            
               •Odabir instrumenta
            
            
               
                  U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Usto, Odluka Vijeća najprikladniji je instrument jer se može uputiti pojedinim državama članicama.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Mađarska i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               Prijedlogom provedbene odluke nastoje se spriječiti određeni oblici utaje ili izbjegavanja poreza u sektoru osiguravanja osoblja u Mađarskoj. Mehanizmom prijenosa porezne obveze trebalo bi se pomoći Mađarskoj u daljnjoj borbi protiv prijevara u području PDV-a u tom sektoru. U tom će smislu mjera odstupanja imati potencijalan pozitivan učinak. 
            
            
               Zbog uskog područja i vremenske ograničenosti primjene odstupanja njezin će učinak u svakom slučaju biti ograničen.
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a.
               
            
            
               5.OSTALI DIJELOVI
            
            
               Prijedlog sadržava klauzulu o vremenskom ograničenju valjanosti do 31. prosinca 2020.
            
            
               2018/0023 (NLE)
            
         
         
            
               Prijedlog
            
            
               PROVEDBENE ODLUKE VIJEĆA
            
            
               kojom se Mađarskoj odobrava primjena posebne mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  4
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 193. Direktive 2006/112/EZ, svaki porezni obveznik koji obavlja oporezivu isporuku robe ili usluga u pravilu je dužan poreznim tijelima plaćati porez na dodanu vrijednost (PDV).
            
            
               (2)Mađarska je 2014. u cilju borbe protiv prijevara u području PDV-a u sektoru agencija za privremeno zapošljavanje zatražila odobrenje za uvođenje posebne mjere odstupanja od članka 193. Direktive 2006/112/EZ kako bi se osiguralo da je, kad je riječ o osiguravanju osoblja koje obavlja aktivnosti osim aktivnosti koje su obuhvaćene člankom 199. stavkom 1. točkom (a) te Direktive, osoba koja je odgovorna za plaćanje PDV-a porezni obveznik kojem se isporučuju roba ili usluge („mehanizam prijenosa porezne obveze”). Odobrenje je dopušteno Provedbenom odlukom Vijeća (EU) 2015/2349
                  5
                i isteklo je 31. prosinca 2017. 
            
            
               (3)Dopisom evidentiranim pri Komisiji 26. lipnja 2017. Mađarska je zatražila odobrenje za primjenu mjere odstupanja od članka 193. te Direktive kako bi se za primatelje uvela obveza plaćanja PDV-a na osiguravanje osoblja. 
            
            
               (4)U skladu s člankom 395. stavkom 2. Direktive 2006/112/EZ Komisija je dopisom od 11. prosinca 2017. ostale države članice obavijestila o zahtjevu Mađarske. Dopisom od 12. prosinca 2017. Komisija je obavijestila Mađarsku da ima sve informacije potrebne za razmatranje tog zahtjeva.
            
            
               (5)Prema informacijama koje je dostavila Mađarska, brojni trgovci u sektoru agencija za privremeno zapošljavanje vrše prijevarne aktivnosti tako što pružaju usluge bez da poreznim tijelima plaćaju PDV. Budući da za tu vrstu aktivnosti nisu potrebna velika ulazna sredstva ili ulaganja, PDV koji te agencije prime često je mnogo veći od PDV-a koji se može odbiti i koji su platili svojim pružateljima usluga. Mnoge takve agencije, koje često imaju malo imovine ili je uopće nemaju, nestanu nakon kratkog razdoblja od samo nekoliko mjeseci, zbog čega je teško ili nemoguće naplatiti neplaćeni PDV.
            
            
               (6)Odstupanjem bi se uklonila mogućnost vršenja tog oblika utaje poreza tako što bi se odredilo da je u takvim slučajevima obveza plaćanja PDV-a na osobi kojoj su te usluge pružene. Mađarska je navela da se nakon uvođenja mehanizma prijenosa porezne obveze za osiguravanje osoblja u Mađarskoj smanjio broj agencija za zapošljavanje, što ukazuje na čišćenje tržišta. Stajalište je Mađarske da se mehanizam prijenosa porezne obveze pokazao kao primjereno i djelotvorno sredstvo borbe protiv korupcije u sektoru agencija za privremeno zapošljavanje. 
            
            
               (7)Na temelju informacija koje je dostavila Mađarska uveden je znatan broj mjera za suzbijanje prijevara u području PDV-a te se u Mađarskoj planira uvođenje drugih mjera protiv prijevara s posebnim naglaskom na agencije za privremeno zapošljavanje. Mađarska neovisno o tim mjerama smatra da bi trebalo nastaviti s primjenom mehanizma prijenosa porezne obveze kako bi se dodatno smanjila šteta u tom sektoru. 
            
            
               (8)Za brojne je situacije povezane s osiguravanjem osoblja i navedene u članku 199. stavku 1. točki (a) Direktive 2006/112/EZ već moguće odrediti da je plaćanje PDV-a obveza primatelja usluge. Stoga bi Mađarskoj trebalo odobriti primjenu mehanizma prijenosa porezne obveze na osiguravanje osoblja koje već nije obuhvaćeno Direktivom 2006/112/EZ.
            
            
               (9)Odobrenje bi trebalo biti vremenski ograničeno. 
            
            
               (10)Mjerama koje provodi Mađarska trebale bi se ukloniti prijevare u predmetnom sektoru pa stoga ne bi trebala biti potrebna daljnja odstupanja od članka 193. Direktive 2006/112/EZ u pogledu pružanja osoblja.
            
            
               (11)Odstupanje ne utječe na vlastita sredstva Unije koja proizlaze iz PDV-a,
            
            
               DONIJELO JE OVU ODLUKU: 
            
         
         
            
               Članak 1.
            
            
               Odstupajući od članka 193. Direktive 2006/112/EZ, Mađarskoj se odobrava da odredi da je osoba odgovorna za plaćanje PDV-a porezni obveznik kojemu se osigurava osoblje koje obavlja aktivnosti osim onih obuhvaćenih člankom 199. stavkom 1. točkom (a) Direktive 2006/112/EZ.
            
            
               Članak 2.
            
            
               Ova Odluka proizvodi učinke od dana priopćenja.
            
            
               Ova Odluka prestaje važiti 31. prosinca 2020.
            
            
               Članak 3.
            
            
               Ova je Odluka upućena Mađarskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        SL L 330, 16.12.2015., str. 53. 
               
               
                  
                     (3)
                  
                        SL L 330, 16.12.2015., str. 53. 
               
               
                  
                     (4)
                  
                        SL L 347, 11.12.2006., str. 1.
               
               
                  
                     (5)
                  
                        Provedbena odluka Vijeća (EU) 2015/2349 od 10. prosinca 2015. kojom se Mađarskoj odobrava primjena mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 330, 16.12.2015., str. 53.).